Greinendur Íslandsbankan telja að stærri félög , sem hafa aflaheimildir í fleiri tegundum fiskistofna , séu betur í stakk búin að takast á við rekstrarsveiflur . mbl.is / Þorgeir Baldursson Aukin samþjöppun í sjávarútveginum hefur stuðlað að „ meiri hagkvæmni í rekstri , aukinni framleiðni og bættri arðsemi félaganna , “ að því er fram kemur í greiningu Íslandsbanka á íslenskum sjávarútvegi . Hins vegar er einnig bent á að hún hafi einnig leitt af sér aukna skuldsetningu . „ Eftir að núverandi kvótakerfi var innleitt árið 1984 og aflaheimildir urðu að fullu framseljanlegar árið 1991 hefur verið sterk tilhneiging í átt að sameiningu útgerða í íslenskum sjávarútvegi . Hefur þetta reynst grundvöllur aukinnar hagræðingar í greininni líkt og greina má í rekstrartölum fyrirtækja yfir áðurgreint tímabil , “ segir í greiningunni . Er það mat greinenda bankans að stærri félög , sem hafa aflaheimildir í fleiri tegundum fiskistofna , séu betur í stakk búin að takast á við rekstrarsveiflur . Þá segir að 50 stærstu sjávarútvegsfyrirtækin hafi verið með 89% af úthlutuðum aflaheimildum í upphafi fiskveiðiársins 2019 / 2020 og að tíu stærstu fyrirtækin hafi verið með 52% úthlutaðra aflaheimilda .